**Akčný plán**

**Koncepcie rozvoja občianskej spoločnosti**

**na  Slovensku**

**na roky 2019 - 2020**

**Bratislava, jún 2019**

Obsah

1. ÚVOD 3

Vyhodnotenie plnenia úloh akčného plánu 2017 – 2018 3

Princípy a ciele akčného plánu na roky 2019 - 20205

1. Financovanie mimovládnych neziskových organizácií7

Efektívnosť a účelnosť poskytovania verejných zdrojov formou dotácií7

1. Princíp partnerstva na národnej, regionálnej a miestnej úrovni7
2. Podpora aktívnych občanov a MNO a otvorené vládnutie ............................................... 9

Rozvoj dobrovoľníctva ..................................................................................................... 10

1. Mapovanie ďalších subjektov občianskej spoločnosti ..................................................... 11
2. Spätná kontrola a pokračovanie ...................................................................................... 11

Hodnotenie plnenia úloh akčného plánu na roky 2019 – 2020 ........................................ 11

Vypracovanie nového strategického dokumentu na roky 2021 – 2030 .......................... 12

# ÚVOD

Úrad splnomocnenca vlády Slovenskej republiky pre rozvoj občianskej spoločnosti (ďalej len „USV ROS“) predložil na rokovanie vlády Slovenskej republiky (ďalej len „vláda SR“) strategický dokument **Koncepcia rozvoja občianskej spoločnosti na Slovensku - strategické zámery rozvoja občianskej spoločnosti do roku 2020**[[1]](#footnote-1) (ďalej len „koncepcia ROS“). Ten zadefinoval základné východiská a predstavu o prioritných oblastiach rozvoja občianskej spoločnosti, v ktorých má byť aktívny štát a verejná správa na Slovensku. Vláda SR ho schválila uznesením vlády č. 68 zo dňa 22. februára 2012.

V rámci koncepcie ROS boli pomenované prioritné úlohy, ktoré je potrebné pre rozvoj danej oblasti realizovať do roku 2020 prostredníctvom jej akčných plánov. Preto bol súčasne s koncepciou prijatý aj prvý **Akčný plán Koncepcie rozvoja občianskej spoločnosti na Slovensku na roky 2012 – 2013** (ďalej len „akčný plán 2012 – 2013“), ktorý naštartoval dlhodobý proces vzájomnej komunikácie, budovania spolupráce a skvalitňovania vzťahov medzi verejnou správou a zástupcami občianskej spoločnosti.

Plnenie jednotlivých úloh si vyžiadalo dlhšie časové obdobie, počas ktorého bol uznesením vlády SR č. 105/2017[[2]](#footnote-2) z 1. marca 2017 schválený druhý **Akčný plán Koncepcie rozvoja občianskej spoločnosti na Slovensku na roky 2017 – 2018** (ďalej len „akčný plán 2017 – 2018“). Ten nadviazal na splnené úlohy z predchádzajúceho akčného plánu a vytvoril tak priestor pre napĺňanie ďalších cieľov koncepcie ROS.

Medzi hlavné priority akčného plánu 2017 - 2018 patrili témy zamerané na komplexné riešenie financovania mimovládnych neziskových organizácií (ďalej len „MNO“) z verejných aj súkromných zdrojov, na zvyšovanie transparentnosti neziskového sektora, podporu MNO a odborníkov v oblasti monitorovania európskych štrukturálnych a investičných fondov (ďalej len „EŠIF“) alebo témy zamerané na rozvoj dobrovoľníctva. Veľmi dôležitou témou bolo vytvorenie podmienok na realizáciu výskumu v oblasti sociálneho a ekonomického prínosu neziskového sektora a vývojových trendov občianskej spoločnosti na Slovensku, ktorý sa v takomto rozsahu uskutoční na Slovensku po prvýkrát. Predmetný výskum zabezpečí množstvo dôležitých podkladov a dát, ktoré budú využiteľné nie len pre USV ROS, pre všetky rezorty, pre MNO, ale aj pre širokú verejnosť.

## Vyhodnotenie plnenia úloh akčného plánu 2017 - 2018

USV ROS pri plnení úloh akčného plánu 2017 – 2018 postupoval transparentne a vysoko participatívnym spôsobom. Vzhľadom na to, že participatívny prístup je jedným zo základných pilierov práce USV ROS, na plnení jednotlivých úloh sa podieľalo široké spektrum zainteresovaných subjektov (zástupcovia ústredných orgánov štátnej správy, MNO, akademickej obce a samotného USV ROS).

Po formálnej stránke pozostával akčný plán 2017 – 2018 zo štyroch oblastí, ktoré sa ďalej členili na témy a tie boli rozpracované do 19 úloh.

Uznesenie vlády Slovenskej republiky uložilo zodpovedným subjektom splniť **19 úloh** (označené ako B.1. až B.19.). Celkovo bolo **splnených** **11 úloh** (úlohy B.1., B.2., B.5., B.6., B.7., B.8., B.9., B.10., B.11., B.12., B.13., B.14. a B.17.) v termíne plnenia do 31. decembra 2018. Plnenie **4 úloh** **bolo posunuté** do 31. decembra 2020 (B.3., B.4., B.15. a B.16.) pre ich komplexnosť, časovú náročnosť a potrebu ďalšej precíznej komunikácie so všetkými zainteresovanými. V gescii iných rezortov boli plnené **2 úlohy** (MŠVVaŠ SR a MPSVaR SR) a **2 úlohy** boli zamerané na záverečné hodnotenie akčného plánu a tvorbu nového akčného plánu.

V  prvej oblasti „Účasť MNO na plnení úloh verejnej správy a zadefinovanie oblastí spolupráce“ bola kľúčovou témou téma financovania MNO. Táto téma bola rozčlenená do viacerých úloh (B.1., B.2., B.3., B.4. a B.14.), ktoré vzájomne súviseli. V  snahe vytvárať stabilné možnosti pre viaczdrojové financovanie MNO boli **zmapované všetky možnosti financovania z verejných a súkromných zdrojov**, vrátane dotácií. Na základe zozbieraných skúseností a podnetov vznikol návrh na **úpravu jednotných pravidiel poskytovania dotácií zo štátneho rozpočtu,** ktoré boli predložené na pripomienkovanie MF SR ako vecnému gestorovi v oblasti financií. Vzhľadom na to, že táto téma je stále aktuálna, je potrebné v nej intenzívne pokračovať aj naďalej – či už prakticky v ďalšom akčnom pláne, ale aj strategicky v pripravovanej Koncepcii rozvoja občianskej spoločnosti na roky 2021 - 2030.

Ďalšou dôležitou témou tejto oblasti bola téma zameraná na rozvoj participatívnej demokracie a spolupráce medzi verejnou správou a občianskou spoločnosťou. V tej súvislosti bolo dôležité navrhnúť aktivity smerujúce k naplneniu tohto cieľa (B.6.), ale zároveň ich začať postupne aj realizovať. Napríklad realizáciou projektu technickej pomoci s názvom **Efektívne zapojenie občianskej spoločnosti do implementácie a monitorovania EŠIF zavádzaním participatívnych postupov[[3]](#footnote-3)**, v rámci ktorého bol v spolupráci s odborníkmi z MNO, odborníkmi štátnej správy, ale aj subjektami zodpovednými za riadenie fondov Európskej únie kladený dôraz na **posilňovanie a rozvoj spolupráce pri tvorbe výziev a vyzvaní**, na **posilňovanie úlohy monitoringu fondov EÚ** a na **zvyšovanie zrozumiteľnosti, transparentnosti a prístupnosti informácií** (B.5.).

V druhej oblasti zameranej na podporu aktívnych občanov a otvorené vládnutie boli kľúčovými témami otvorený informačný systém MNO, dobrovoľníctvo a obhajoba verejného záujmu a stráženie demokracie. Téma **otvoreného informačného systému MNO** (ďalej len „OIS MNO“) bola riešená komplexne prostredníctvom viacerých na seba nadväzujúcich úloh (B.7., B.8. a B.9.). V spolupráci s ďalšími relevantnými subjektami (MV SR, NASES, ÚPPVII) bol vytvorený opis projektu a projektový zámer na vytvorenie a spustenie Registra MNO a OIS MNO.

V téme dobrovoľníctvo sa podarilo v spolupráci s MŠVVaŠ SR, zástupcami MNO a zástupcami základných a stredných škôl a akademickej obce pripraviť a následne aj začať s implementáciou „Koncepcie výchovy a vzdelávania detí a mládeže k dobrovoľníctvu“ (B.10. a B.11). Prostredníctvom učenia spojeného s reflexiou zážitku a cez dobrovoľnícke aktivity budú deti a mladí ľudia vedení **k aktívnej participácii, k proaktívnemu prístupu k riešeniu problémov spoločnosti, k inkluzívnemu správaniu a k prosociálnym postojom a hodnotám.** Dôležitou témou v rámci dobrovoľníctva bolo navrhnúť a zaviesť do praxe **spoluprácu Úradov práce, sociálnych vecí a rodiny** **s dobrovoľníckymi centrami** na Slovensku (B.12. a B.13.). Výsledkom tejto spolupráce bude zapájanie nezamestnaných do dobrovoľníctva so zámerom rozvíjať ich kompetencie a zvýšiť ich zamestnateľnosť na trhu práce. Úloha B.14., zameraná na podporu watchdogových a advokačných aktivít MNO bola riešená ako súčasť úloh zameraných na financovanie MNO (B.1., B.2., B.3. a B.4.).

V rámci tretej oblasti zameranej na podporu verejnej diskusie o závažných otázkach spoločnosti bol kľúčovou témou **výskum neziskového sektora a občianskej spoločnosti**. Táto téma v sebe zahŕňa úlohy zamerané na zmapovanie socio-ekonomického prínosu neziskového sektora a zmapovanie stavu a trendov občianskej spoločnosti na Slovensku (B.15. a B.16.). Cieľom výskumu je vytvoriť celistvejší obraz o stave a kapacitách neziskového sektora, čo môže prispieť k **zvýšeniu jeho kredibility a zlepšeniu vnímania verejnosťou**. Zároveň meraním základných princípov a hodnôt občianskej spoločnosti je možné **lepšie nastavenie verejných politík v prospech rozvoja občianskej spoločnosti**. Plnenie týchto úloh bolo naštartované prostredníctvom národného projektu **Kvalitnejšie verejné politiky prostredníctvom lepšieho poznania občianskej spoločnosti[[4]](#footnote-4)**, ktorého implementácia bola úspešne odštartovaná a ktorá bude prebiehať aj v nasledujúcich rokoch.

USV ROS sa dlhodobo usiluje aj o prezentovanie významných tém a iniciatív týkajúcich sa občianskej spoločnosti (B.17.) prostredníctvom svojej web stránky[[5]](#footnote-5) alebo sociálnych sietí[[6]](#footnote-6), ale aj prostredníctvom zverejňovania rôznych príspevkov a informácii v printovej, elektronickej a audiovizuálnej forme.

## Princípy a ciele akčného plánu 2019 – 2020

Pripravovaný akčný plán sa hodnotovo opiera o rovnaké východiská, z ktorých vychádzal predchádzajúci akčný plán.

Základnými strategickými princípmi tvorby a realizácie akčného plánu 2019 – 2020 sú:

1. kontinuita – akčný plán nadväzuje na plnenie úloh a aktivít, ktoré súvisia s predchádzajúcimi akčnými plánmi a zároveň sa usiluje o naplnenie cieľov nadefinovaných koncepciou ROS,
2. participatívnosť – akčný plán je vytvorený v spolupráci s aktívnymi občanmi a zástupcami širokého spektra organizácií verejného a občianskeho sektora,
3. transparentnosť – pri tvorbe akčného plánu boli zohľadnené návrhy a pripomienky z neziskového sektora a základné informácie súvisiace s jeho prípravou a realizáciou boli a budú vždy zverejňované na webovom sídle USV ROS,
4. udržateľnosť - akčný plán napĺňa dlhodobé zámery koncepcie ROS a sústredí sa na úlohy, ktorých dopad nie je jednorazový, ale pretrvá do nasledujúcich rokov,
5. komplexnosť – akčný plán sa nesústredí na vybranú problematiku alebo na špecifické témy, ale je zameraný na všetky relevantné oblasti súvisiace s rozvojom neziskového sektora a občianskej spoločnosti,
6. odbornosť – akčný plán je vytvorený za účasti expertov z neziskového sektora, vrátane členov Rady vlády SR pre MNO, v spolupráci s odborníkmi z verejnej/štátnej správy a ďalšími zainteresovanými aktérmi.

Ambíciou akčného plánu je dodržať šesť základných princípov aj pri plnení jednotlivých úloh. To znamená, že princípy procesu prípravy a tvorby akčného plánu budú zároveň aj princípmi jeho realizácie.

Hlavným zámerom akčného plánu 2019 – 2020 je posilnenie rozvoja občianskej spoločnosti na Slovensku, posilnenie princípov otvoreného vládnutia, dobre spravovanej spoločnosti a udržateľného rozvoja.

Samotné posilnenie rozvoja občianskej spoločnosti je v období realizácie akčného plánu, t. j. v rokoch 2019 – 2020 sústredené na tieto nosné oblasti:

* financovanie MNO, efektívnosť a účelnosť poskytovania verejných zdrojov formou dotácií,
* princíp partnerstva na národnej, regionálnej a miestnej úrovni,
* podporu aktívnych občanov a MNO a otvorené vládnutie,
* mapovanie ďalších subjektov občianskej spoločnosti,

Uvedené nosné oblasti popisujú **hlavné ciele** akčného plánu 2019 – 2020.

Cieľ 1.: Vytvoriť pravidlá na sledovanie hospodárnosti, účelnosti a efektívnosti poskytovania verejných zdrojov formou dotácií, vrátane ex ante posudzovania.

Cieľ 2.: Iniciovať a podporiť nové formy participácie občanov na lokálnej, regionálnej a celoštátnej úrovni.

Cieľ 3.: Vytvoriť nový systém princípu partnerstva a viacúrovňového riadenia v novom programovom období 2020+.

Cieľ 4.: Pokračovať v aktivitách prístupu otvoreného vládnutia v štátnej správe a samospráve, rozšíriť ich účinnosť a dosah do ďalších oblastí ich pôsobnosti.

Cieľ 5.: Pripraviť opatrenia pre rozvoj dobrovoľníctva vo verejnom a občianskom sektore so zvláštnym dôrazom na vytvorenie návrhu priamej štátnej podpory dobrovoľníckych programov, ako aj pripraviť návrh legislatívnych úprav Zákona č. 406/2011 Z. z. o dobrovoľníctve a o zmene a doplnení niektorých zákonov[[7]](#footnote-7) (ďalej len „Zákon o dobrovoľníctve č. 406/2011 Z. z.“) a noviel súvisiacich právnych predpisov.

1. **Financovanie MNO**

**Efektívnosť a účelnosť poskytovania verejných zdrojov formou dotácií**

V súčasnosti sa väčšinou sleduje hospodárnosť poskytovania verejných zdrojov, ale chýba systematické meranie a hodnotenie ich efektívnosti a účelnosti. Cieľom aktivity je zmapovať existujúce postupy a metodiky pre poskytovateľov verejných zdrojov formou dotácií, ktoré určujú ako sa majú stanoviť ciele/merateľné ukazovatele, preukazujúce zmysel poskytovaných verejných zdrojov a súčasne ich umožnia vyhodnotiť. Na základe zmapovaného a vyhodnoteného stavu je potrebné navrhnúť nové, resp. doplniť existujúce postupy a metodiky, ktoré umožnia komplexne vyhodnotiť efektívnosť a účelnosť vynaložených finančných prostriedkov jednotlivých dotačných programov.

**Úloha č. 1:**

**Zmapovať existujúce postupy a metodiky pre poskytovateľov verejných zdrojov formou dotácií, ktoré určujú ako majú byť stanovené a vyhodnotené ciele/merateľné ukazovatele preukazujúce zmysel poskytovaných verejných zdrojov z pohľadu efektívnosti a účelnosti.**

Zodpovední: minister financií v spolupráci s podpredsedom vlády SR pre investície a informatizáciu a splnomocnencom vlády SR pre rozvoj občianskej spoločnosti

Termín: 30. jún 2020

**Úloha č. 2:**

**Na základe zmapovaného a vyhodnoteného stavu navrhnúť nové, resp. doplniť existujúce postupy a metodiky, ktoré umožnia komplexne vyhodnotiť efektívnosť a účelnosť vynaložených finančných prostriedkov jednotlivých dotačných programov.**

Zodpovední: minister financií v spolupráci s podpredsedom vlády SR pre investície a informatizáciu a splnomocnencom vlády SR pre rozvoj občianskej spoločnosti

Termín: 31. december 2020

1. **Princíp partnerstva na národnej, regionálnej a miestnej úrovni**

Neziskový sektor plní v spoločnosti niekoľko úloh, pričom jednou z nich je aj poskytovanie takých služieb, ktorými dopĺňa alebo nahrádza služby, ktoré majú byť poskytované verejnou správou (štátnou správou či samosprávou). MNO poskytujú služby tohto typu najmä v sociálnej oblasti, zdravotníctve, v životnom prostredí a vo vzdelávaní, pričom často narážajú na legislatívne a ekonomické prekážky, resp. nerovnaké podmienky v porovnaní s inštitúciami verejnej správy. Cieľom je vypracovať analýzu o stave poskytovania služieb MNO, ktoré majú (zo zákona) poskytovať subjekty verejnej správy, resp. tých služieb, ktoré MNO poskytujú.

**Úloha č. 3:**

**Vypracovať analýzu služieb, v ktorých neziskový sektor dopĺňa alebo nahrádza kompetencie verejnej správy (štátnej správy a samosprávy).**

Zodpovední: splnomocnenec vlády SR pre rozvoj občianskej spoločnosti v spolupráci s ministerkou vnútra, ministrom financií, ministrom práce, sociálnych vecí a rodiny, ministerkou školstva, vedy, výskumu a športu, ministerkou zdravotníctva a podpredsedom vlády SR a ministrom životného prostredia

Termín: 31. december 2020

Princíp partnerstva a viacúrovňového riadenia EŠIF je horizontálnym princípom podľa článku 5 všeobecného nariadenia o EŠIF (EÚ č.1303/2013) v programovom období 2014 - 2020. Tento princíp nie je na Slovensku dostatočne špecifikovaný a jeho vykonávanie nie je zastrešené plnohodnotnou gestorskou inštitúciou, ako je to v prípade ostatných horizontálnych princípov. Výkon partnerstva je prevažne formálny systém postavený na členstve zástupcov socioekonomických partnerov v monitorovacích výboroch a pracovných skupinách.

Budúce programové obdobie definuje princíp partnerstva a viacúrovňového riadenia ako jediný horizontálny princíp (Návrh nariadenia 2018/0196 (COD)[[8]](#footnote-8)). V súčasnom období je preto vhodné analyzovať prax výkonu princípu partnerstva a viacúrovňového riadenia, definovať potreby pre jeho zefektívnenie a navrhnúť jeho nový systém pre programové obdobie 2020+. Tento nový systém by mal zabezpečiť kvalitné nastavenie procesov Systému riadenia implementácie EŠIF na všetkých úrovniach tak, aby účasť partnerov na riadení EŠIF bola efektívna, transparentná a postavená na jasných pravidlách. Je potrebné presne definovať kompetencie a vytvoriť dostatočné kapacity na strane verejnej správy, ako aj na strane socioekonomických partnerov a organizácií zastupujúcich občiansku spoločnosť.

**Úloha č. 4:**

**Zanalyzovať aplikačnú prax realizácie horizontálneho princípu partnerstva a viacúrovňového riadenia európskych štrukturálnych a investičných fondov v programovom období 2014 – 2020; definovať potreby pre jeho zefektívnenie a navrhnúť nový systém princípu partnerstva a viacúrovňového riadenia pre programové obdobie 2020+.**

Zodpovední: splnomocnenec vlády SR pre rozvoj občianskej spoločnosti v spolupráci s podpredsedom vlády SR pre investície a informatizáciu

Termín: 31. marec 2020

**Úloha č. 5:**

**Zaviesť navrhnutý systém princípu partnerstva a viacúrovňového riadenia európskych štrukturálnych a investičných fondov do Systému riadenia implementácie európskych štrukturálnych a investičných fondov a príslušnej legislatívy pre programové obdobie 2020+.**

Zodpovedný: podpredseda vlády SR pre investície a informatizáciu

Termín: 31. december 2020

1. **Podpora aktívnych občanov a MNO a otvorené vládnutie**

USV ROS realizuje od roku 2017 národný projekt Podpora partnerstva a dialógu v oblasti participatívnej tvorby verejných politík. Jedným z výstupov projektu bude vzdelávací program zameraný na participatívnu tvorbu verejných politík. V tejto súvislosti je nevyhnutné posilňovať a budovať kapacity občianskej spoločnosti tak, aby manažment vzdelávania viedol k efektívnej účasti verejnosti na tvorbe verejných politík. Taktiež je dôležité spracovať a vytvoriť metodiky a odporúčania, ktorých súčasťou bude vzdelávanie rôznych cieľových skupín (štátna správa, regionálna a miestna územná samospráva, občianska spoločnosť, profesijné komory, zainteresovaná verejnosť, MNO, vysoké školy a študenti vysokých škôl).

**Úloha č. 6:**

**Navrhnúť systém vytvárania kapacít občianskej spoločnosti zameraný na uplatňovanie participatívnych mechanizmov smerujúcich k efektívnej účasti verejnosti na tvorbe verejných politík; súčasťou tohto systému bude aj vzdelávací program zameraný na uplatňovanie participatívnych mechanizmov smerujúci k efektívnej účasti verejnosti na tvorbe verejných politík.**

Zodpovedný: splnomocnenec vlády SR pre rozvoj občianskej spoločnosti,

Termín: 31. december 2020

**Úloha č. 7:**

**Vytvoriť metodiky a odporúčania, ktorých súčasťou bude efektívny manažment vzdelávania rôznych cieľových skupín v oblasti participatívnej tvorby verejných politík.**

Zodpovedný: splnomocnenec vlády SR pre rozvoj občianskej spoločnosti,

Termín: 31. december 2020

Jednou z dôležitých tém súčasnosti je posilnenie aktívneho prístupu mladých ľudí na správe vecí verejných. Vhodným nástrojom môže byť zavádzanie nových tém (participácia, aktívne občianstvo) do vzdelávania v prostredí základných a stredných škôl. Výskumy a skúsenosti vyplývajúce z národného projektu realizovaného USV ROS Podpora partnerstva a dialógu v oblasti participatívnej tvorby verejných politík ukazujú, že mladí ľudia sú otvorení novým formám vzdelávania a sebarealizácie tak, aby bol zohľadnený ich názor. Medzi tieto nové formy patrí napríklad študentský participatívny rozpočet, participatívne plánovanie okolia školy, participatívna tvorba školského poriadku a mnohé ďalšie.

**Úloha č. 8:**

**Vytvoriť návrh na podporu zavádzania nových tém zameraných na participáciu občanov na správe vecí verejných a aktívneho občianstva vo formálnom vzdelávaní, v prostredí základných a stredných škôl.**

Zodpovední: splnomocnenec vlády SR pre rozvoj občianskej spoločnosti v spolupráci s ministerkou školstva, vedy, výskumu a športu

Termín: 31. december 2020

Elektronické nástroje ponúkajú možnosť rýchlej a efektívnej komunikácie s vybranými cieľovými skupinami. Súčasne majú veľkú ambíciu stať sa zrozumiteľnými sprievodcami participatívnym procesom pre tých, ktorí sú za jeho manažment a správu zodpovední, ako aj pre tých, ktorí sú ich užívateľmi (žiaci, občania, zainteresované skupiny, široká verejnosť). Trend využívania elektronických nástrojov rezonuje o to silnejšie v prostredí mladých ľudí a ukazuje sa byť aj vhodným prostriedkom schopným podporiť zavádzanie nových tém do vzdelávania (participácia, aktívne občianstvo) v prostredí základných a stredných škôl. Tieto témy možno žiakom dobre ilustrovať na príklade študentského participatívneho rozpočtu, teda vyčlenenej časti rozpočtu školy, o ktorej použití spolurozhodujú žiaci. Po vzore z Českej republiky je možné tento proces efektívne podporiť elektronickou aplikáciou, ktorá významne uľahčuje jeho realizáciu i pochopenie princípu participácie.

**Úloha č. 9:**

**Vytvoriť návrh modulu elektronickej aplikácie na podporu zavádzania participatívnych rozpočtov, ako aj elektronické nástroje na podporu zapájania verejnosti do tvorby verejných politík (sprievodca procesom).**

Zodpovedný: splnomocnenec vlády SR pre rozvoj občianskej spoločnosti

Termín: 30. jún 2020

**Rozvoj dobrovoľníctva**

V súvislosti s koncepciou ROS a jej akčným plánom 2012 – 2013 bol vypracovaný „Program podpory dobrovoľníctva a dobrovoľníckych centier“. Ten zadefinoval na nasledujúce roky priority rozvoja dobrovoľníctva. Bez adekvátnej finančnej podpory dobrovoľníckych programov zo strany štátu nie je možné rozvíjať dobrovoľníctvo na Slovensku. Na to, aby mohli byť tieto priority v plnej miere realizované, je potrebné o tom rozprúdiť diskusiu, pripraviť návrhy, ako by dobrovoľníctvo mohlo fungovať a hľadať možnosti na realizáciu.

**Úloha č. 10:**

**Pripraviť návrh mechanizmu priamej štátnej podpory dobrovoľníckych programov za účelom podpory dobrovoľníctva v rôznych oblastiach.**

Zodpovední: splnomocnenec vlády SR pre rozvoj občianskej spoločnosti v spolupráci s ministerkou vnútra, ministrom práce sociálnych vecí a rodiny, ministerkou školstva, vedy, výskumu a športu a podpredsedom vlády SR a ministrom životného prostredia

Termín: 31. december 2020

Právna úprava dobrovoľníctva na Slovensku vznikla v roku 2011, kedy bol prijatý Zákon č. 406/2011 Z. z. o dobrovoľníctve. Predmetný zákon upravuje základné pravidlá a vzťahy v tejto oblasti, pričom vymedzenie dobrovoľníctva a dobrovoľníckych činností sa nachádza aj v iných zákonoch, kde je často nesprávne definované a interpretované (napr. Zákon o športe, Zákon o službách zamestnanosti, Zákon o hmotnej núdzi, Zákon o sociálnych službách). Na základe aplikačnej praxe sa ukazuje, že je potrebné pristúpiť k spresneniu jednotlivých legislatívnych noriem tak, aby si vzájomne neprotirečili.

**Úloha č. 11:**

**Pripraviť návrh legislatívnych úprav Zákona č. 406/2011 Z. z. o dobrovoľníctve a o zmene a doplnení niektorých zákonov, ako aj návrhy noviel súvisiacich právnych predpisov a predložiť ich na rokovanie vlády Slovenskej republiky.**

Zodpovední: splnomocnenec vlády SR pre rozvoj občianskej spoločnosti v spolupráci s ministerkou vnútra, ministrom práce, sociálnych vecí a rodiny a ministerkou školstva, vedy, výskumu a športu

Termín: 31. december 2020

1. **Mapovanie ďalších subjektov občianskej spoločnosti**

Koncepcia ROS predpokladala, že popri „klasických“ právnych formách MNO a témach občianskej spoločnosti sa pozornosť bude venovať aj ďalším subjektom, ktoré sú súčasťou širšieho vymedzenia občianskej spoločnosti. Cieľom tejto úlohy je popísať základné otázky vzťahu ako aj zmapovanie stavu účelových zariadení cirkví a náboženských spoločností vo vzťahu k základným otázkam neziskového sektora (registrácia/evidencia, transparentnosť, zakladanie, financovanie, ...).

**Úloha č. 12:**

**Vypracovať analýzu stavu účelových zariadení cirkví a náboženských spoločností a ďalších subjektov zriadených cirkvami a náboženskými spoločnosťami, ktoré vykonávajú obdobné činnosti ako mimovládne neziskové organizácie.**

Zodpovední: ministerka kultúry v spolupráci so splnomocnencom vlády SR pre rozvoj občianskej spoločnosti

Termín: 30. júna 2020

1. **Spätná kontrola a pokračovanie**

**Hodnotenie plnenia úloh akčného plánu na roky 2019 – 2020**

Vyhodnotením plnenia úloh akčného plánu 2019 – 2020 sa uzatvára časový horizont daný hlavným strategickým dokumentom koncepcie ROS. Hodnotiaci proces tohto v poradí tretieho akčného plánu bude tvorený participatívnym spôsobom, za účasti zainteresovaných aktérov.

**Úloha č. 13:**

**Vypracovať záverečné hodnotenie Akčného plánu Koncepcie rozvoja občianskej spoločnosti na Slovensku na roky 2019 – 2020.**

Zodpovedný: splnomocnenec vlády SR pre rozvoj občianskej spoločnosti

Termín: 31. marec 2021

**Vypracovanie nového strategického dokumentu na roky 2021 - 2030**

Vzhľadom na skutočnosť, že úlohy koncepcie ROS sú naplánované do konca roku 2020, je potrebné pripraviť nový strategický dokument, ktorý určí nové základné priority a úlohy pre zlepšenie stavu a rozvoja MNO a občianskej spoločnosti. Budúca koncepcia bude určovať priority do roku 2030 a jej úlohy budú plnené prostredníctvom akčných plánov.

**Úloha č. 14:**

**Vypracovať návrh Koncepcie rozvoja občianskej spoločnosti na Slovensku na roky 2021 – 2030 s príslušným akčným plánom na roky 2021 - 2024 a predložiť ich na rokovanie vlády Slovenskej republiky.**

Zodpovedný: splnomocnenec vlády SR pre rozvoj občianskej spoločnosti

Termín: 31. december 2021

1. Dostupná na stránke <http://www.minv.sk/swift_data/source/rozvoj_obcianskej_spolocnosti/rozvoj_obcianskej_spolocnosti/koncepcia_rozvoja_os/Koncepcia-rozvoja-OS_2020.pdf>. [↑](#footnote-ref-1)
2. Dostupné na stránke <http://www.rokovania.sk/Rokovanie.aspx/GetUznesenia/?idRokovanie=911>. [↑](#footnote-ref-2)
3. Dostupné na <http://www.minv.sk/?ros_ptp_partnerstvo>. [↑](#footnote-ref-3)
4. Dostupné na <http://www.minv.sk/?ros_vyskum>. [↑](#footnote-ref-4)
5. Dostupné na <http://www.minv.sk/?ros>. [↑](#footnote-ref-5)
6. Dostupné na <http://www.facebook.com/SplnomocnenecROS/>. [↑](#footnote-ref-6)
7. Dostupné na http://www.slov-lex.sk/pravne-predpisy/SK/ZZ/2011/406/20160101. [↑](#footnote-ref-7)
8. Dostupné na http://ec.europa.eu/transparency/regdoc/rep/1/2018/SK/COM-2018-375-F1-SK-MAIN-PART-1.PDF. [↑](#footnote-ref-8)